**Epistulae ad Lucilium, 47**

**La schiavitù**

Servi sunt. Immo homines

Testo Originale

XLVII. SENECA LVCILIO SVO SALVTEM  
I. Libenter ex iis qui a te veniunt cognovi familiariter te cum seruis tuis viuere: hoc prudentiam tuam, hoc eruditionem decet. "Servi sunt". Immo homines. "Servi sunt". Immo contubernales. "Serui sunt". Immo humiles amici. "Servi sunt". Immo conserui, si cogitaveris tantundem in utrosque licere fortunae. II. Itaque rideo istos qui turpe existimant cum servo suo cenare: quare, nisi quia superbissima consuetudo cenanti domino stantium servorum turbam circumdedit? Est ille plus quam capit, et ingenti aviditate onerat distentum uentrem ac desuetum iam ventris officio, ut maiore opera omnia egerat quam ingessit. III. At infelicibus servis movere labra ne in hoc quidem, ut loquantur, licet; uirga murmur omne conpescitur, et ne fortuita quidem verberibus excepta sunt, tussis, sternumenta, singultus; magno malo ulla voce interpellatum silentium luitur; nocte tota ieiuni mutique perstant. IV. Sic fit ut isti de domino loquantur quibus coram domino loqui non licet. At illi quibus non tantum coram dominis sed cum ipsis erat sermo, quorum os non consuebatur, parati erant pro domino porrigere cervicem, periculum inminens in caput suum avertere; in conviviis loquebantur, sed in tormentis tacebant.